एशियाई युवा भारोत्तोलन : पूर्णिमा ने जीते तीन रजत  
पूर्णिमा चानू ने पट्टाया में चल रही 13वीं एशियाई युवा भारोत्तोलन चैम्पियनशिप के लड़कियों के 48 किग्रा वर्ग में तीन रजत पदक के साथ भारत का खाता खोला।
प्रतिभावान भारोत्तोलक पूर्णिमा चानू ने थाईलैंड के पट्टाया में चल रही 13वीं एशियाई युवा भारोत्तोलन चैम्पियनशिप के लड़कियों के 48 किग्रा वर्ग में तीन रजत पदक के साथ भारत का खाता खोला।  पूर्णिमा ने स्नैच में 52 किग्रा, क्लीन और जर्क में 67 किग्रा और कुल 119 किग्रा वजन उठाकर तीनों वर्गों में रजत पदक जीता।  चीनी ताइपे की चियांग मेंग चुन ने स्नैच में 64 किग्रा, क्लीन और जर्क में 85 किग्रा और कुल 149 किग्रा का भार उठाकर तीनों वर्गों में स्वर्ण पदक जीता।  एशियाई युवा चैम्पियनशिप में भारत का प्रतिनिधित्व 11 भारोत्तोलक कर रहे हैं जिसमें पांच लड़कियां भी शामिल हैं।  इस प्रतियोगिता के बाद एशियाई जूनियर चैम्पियनशिप का आयोजन भी किया जाएगा जिसमें सात लड़कियों सहित 15 भारतीय हिस्सा लेंगे।